**Προετοιμάζοντας σήμερα**

**τους επαγγελματίες του αύριο**

**ΕΝΗΜΕΡΩΤΙΚΟ ΣΗΜΕΙΩΜΑ**

*Ιανουάριος, 2024*

Το [**Μπροστά για την Παιδεία**](https://www.eurobank.gr/el/omilos/esg-environment-society-governance/koinonia/stirizoume-tin-paideia), που υλοποιεί η Eurobank από το 2003 σε συνεργασία με το Υπουργείο Παιδείας, Θρησκευμάτων και Αθλητισμού, έχοντας επιτύχει να εξελιχθεί σε ένα από τα μακροβιότερα Προγράμματα Εταιρικής Κοινωνικής Ευθύνης στην Ελλάδα, **περνά σε νέα εποχή**. Συνδέοντας το ορόσημο της συμπλήρωσης των **21 ετών** τουΜπροστά για την Παιδεία, η Eurobank διευρύνει το ρόλο του Προγράμματος που συνεχίζει τη δυναμική του πορεία προσαρμοσμένο στις σύγχρονες ανάγκες, εμπλουτισμένο με νέες πρωτοβουλίες που ενισχύουν την επιστημονική εξειδίκευση και τη σύνδεση της ακαδημαϊκής με την πρακτική γνώση και την αγορά εργασίας.

Το Μπροστά για την Παιδεία αποτελεί βασικό πυλώνα της στρατηγικής **Εταιρικής Κοινωνικής Ευθύνης** της Eurobank που έχει ως κοινό παρονομαστή **τη στήριξη της νέας γενιάς με πολυεπίπεδες δράσεις που λειτουργούν συνδυαστικά και ολιστικά για τη διαχείριση μεγάλων σύγχρονων προκλήσεων.**

Η αναβαθμισμένη δομή του Μπροστά για την Παιδεία αναπτύσσεται σε **3 (τρεις) πυλώνες** υπογραμμίζει τη δέσμευση της Τράπεζας να στηρίζει νέους επιστήμονες στην έναρξη της επαγγελματικής τους σταδιοδρομίας, εντοπίζοντας τις σύγχρονες τάσεις και εστιάζοντας την παροχή εφοδίων για την επαγγελματική ανέλιξη πανεπιστημιακών αποφοίτων με κεντρικό στόχο, την επιτυχή απορρόφηση τους από την αγορά εργασίας.

**Επαγγελματικό Πρόγραμμα Μεταπτυχιακών Σπουδών “Digital Transformation”**

**Οικονομικό Πανεπιστήμιο Αθηνών (ΟΠΑ)**

Σκοπός του νέου Προγράμματος Μεταπτυχιακών Σπουδών που οργανώνεται από το Τμήμα Διοικητικής Επιστήμης και Τεχνολογίας της Σχολής Διοίκησης Επιχειρήσεων του ΟΠΑ[[1]](#footnote-1), με κάλυψη των δαπανών λειτουργίας από την Eurobank, είναι η ειδίκευση στις σύγχρονες μεθόδους και τεχνικές σχεδίασης, υλοποίησης και διαχείρισης έργων και δράσεων ψηφιακού μετασχηματισμού των επιχειρήσεων και των οργανισμών. Με τον τρόπο αυτό η Τράπεζα επιδιώκει να συμβάλλει στην κάλυψη των συνεχώς αυξανόμενων αναγκών των επιχειρήσεων σε εξειδικευμένα στελέχη που διαθέτουν τις απαραίτητες τεχνικές και διοικητικές δεξιότητες ώστε να ανταποκριθούν στις προκλήσεις του ψηφιακού μετασχηματισμού των επιχειρήσεων.

Το Μεταπτυχιακό Πρόγραμμα είναι πλήρους φοίτησης και περιλαμβάνει τρία (3) ακαδημαϊκά εξάμηνα, δηλαδή δύο (2) εξάμηνα μαθημάτων και διαλέξεων και ένα (1) εξάμηνο εκπόνησης διπλωματικής εργασίας. Απευθύνεται σε αποφοίτους ελληνικών και ξένων πανεπιστημίων (συμπεριλαμβανομένων της Κύπρου και της Βουλγαρίας, χώρες που έχει παρουσία ο Όμιλος Eurobank), περιλαμβάνει 35 θέσεις ανά ακαδημαϊκό έτος, είναι αγγλόφωνο, πλήρους φοίτησης, με μικρή ιδία συμμετοχή των φοιτητών στα ετήσια δίδακτρα. Στο Πρόγραμμα υπάρχει πρόβλεψη για κάλυψη μέρους των θέσεων από εργαζόμενους του Ομίλου Eurobank, ενώ, επιπλέον, **η Τράπεζα παρέχει τη δυνατότητα πρόσληψης για τους 10 αποφοίτους με την υψηλότερη επίδοση**. Η νέα πρωτοβουλία υπογραμμίζει την πολυετή δέσμευση της Eurobank στην ενθάρρυνση της δια βίου μάθησης την οποία διαχρονικά υποστηρίζει και με σειρά άλλων υποτροφιών και συνεργασιών με διακεκριμένα ακαδημαϊκά ιδρύματα.

**Κριτήρια εισαγωγής των φοιτητών**

* **Πτυχιούχοι ΑΕΙ της ημεδαπής ή της αλλοδαπής** κατευθύνσεων θετικών επιστημών, μηχανικών, διοικητικής και οικονομικής επιστήμης καθώς και πληροφορικής.
* **Διαθέτουν βασικές γνώσεις πληροφορικής και μαθηματικών** βάσει των μαθημάτων του προπτυχιακού προγράμματος σπουδών που έχουν επιτυχώς εξεταστεί.
* **Βαθμός αποφοίτησης** τουλάχιστον ίσος ή μεγαλύτερος του επτά στα δέκα (7.0/10.0).
* **Πιστοποιητικό γνώσης της αγγλικής γλώσσας** επιπέδου Proficiency ή IELTS (for study) με βαθμό 7/10 κατ’ ελάχιστον ή πτυχίο αγγλόφωνου ΑΕΙ.

**ΔΙΑΣΥΝΔΕΣΗ με την αγορά εργασίας**

**Η δημιουργία της νέας πλατφόρμας** **[mprostagiatinpaideia.gr](https://mprostagiatinpaideia.gr/)**, που σχεδιάστηκε και υλοποιήθηκε από την **CollegeLink** με την οικονομική στήριξη της Eurobank, προσφέρει στους νέους εφόδια για να εκπαιδευτούν, να δικτυωθούν και να εντοπίζουν ευκαιρίες στην αγορά εργασίας. Η πλατφόρμα ξεκινά τη λειτουργία της με **4.000 μέλη - βραβευμένους αριστούχους του Μπροστά για την Παιδεία των τεσσάρων τελευταίων ετών, ενώ τον** Φεβρουάριο του 2024 **τελειόφοιτοι φοιτητές ελληνικών πανεπιστημίων θα έχουν τη δυνατότητα να αιτηθούν συμμετοχής στη νέα πλατφόρμα**.

Η πλατφόρμα **mprostagiatinpaideia.gr** απευθύνεται:

* Σε τελειόφοιτους φοιτητές από όλα τα ελληνικά πανεπιστήμια. Η πρώτη περίοδος υποδοχής αιτήσεων για τη συμμετοχή στην πλατφόρμα θα διαρκέσει από τις **19/2 έως τις 17/3,** ενώ οι επόμενες περίοδοι υποβολής αιτήσεων θα ανακοινωθούν από την Eurobank και την CollegeLink.
* Σε όλους τους φοιτητές που έχουν βραβευτεί στο πλαίσιο του προγράμματος **Μπροστά για την Παιδεία**, από το 2019 και μετά.

Μέσα από την πλατφόρμα, οι φοιτητές αποκτούν πρόσβαση σε όλες τις υπηρεσίες του προγράμματος, όπως:

* Ενημέρωση για εξελίξεις της ακαδημαϊκής κοινότητας και τάσεις της αγοράς.
* Εξατομικευμένη καθοδήγηση από επαγγελματίες και mentoring.
* Εύρεση ευκαιριών πρακτικής άσκησης.
* Ανάπτυξη και καλλιέργεια μη τεχνικών δεξιοτήτων (soft skills).
* Εκπαίδευση και εξειδίκευση σε τεχνολογικά θέματα αιχμής με πιστοποίηση από παρόχους τεχνολογίας, συμβουλευτικές εταιρίες και ακαδημαϊκά ιδρύματα.

Ήδη, για τον πρώτο χρόνο λειτουργίας της πλατφόρμας, έχουν εξασφαλιστεί εκπαιδευτικά προγράμματα και συνεργασίες με την **Microsoft**, την **Accenture**, τη **Deloitte**, το **ACEin του Οικονομικού Πανεπιστημίου Αθηνών**, το **ALBA** αλλά και το **egg**, τον startup incubator & accelerator της Eurobank, με πολυετή εμπειρία στη στήριξη της νεοφυούς επιχειρηματικότητας και της καινοτομίας.

Οι φοιτητές, μέλη της κοινότητας του mprostagiatinpaideia.gr, θα έχουν επίσης τη δυνατότητα υποβολής αιτήσεων για το πρόγραμμα Πρακτικής Άσκησης της Eurobank, με στόχο την απόκτηση πολύτιμων γνώσεων μέσα από ένα πραγματικό, δημιουργικό εργασιακό περιβάλλον. Μέσα από την πλατφόρμα, οι φοιτητές θα ενημερώνονται για ένα σημαντικό αριθμό θέσεων **έμμισθης πρακτικής διάρκειας 2 μηνών**, στον όμιλο Eurobank, σε αντικείμενα όπως είναι το **IT & Digital**, το **Marketing** και η **Εταιρική Επικοινωνία**, το **ESG**, το **Retail και Private Banking** κ.ο.κ.. Επιπλέον, θα μπορούν να υποβάλλουν την αίτησή τους και για ένα πλήθος θέσεων πρακτικής άσκησης και εργασίας **και σε τρίτες εταιρείες** που συνεργάζονται με την CollegeLink, η οποία διαθέτει μεγάλη εξειδίκευση σε οικονομοτεχνικές θέσεις και θέσεις τεχνολογίας με μηδενική έως και μεσαία εμπειρία.

**ΕΠΙΒΡΑΒΕΥΣΗ**

Η Τράπεζα μέσω του **Μπροστά για την Παιδεία** προσφέρει **ηθική και οικονομική επιβράβευση στον πρώτο αριστούχο απόφοιτο κάθε λυκείου της χώρας** με το μεγαλύτερο άθροισμα βαθμών στις πανελλαδικές εξετάσεις. Το πρόγραμμα υλοποιείται **για 21 έτη** σε συνεργασία με το Υπουργείο Παιδείας, Θρησκευμάτων και Αθλητισμού και έχει αναγνωριστεί από όλους τους μαθητές και τις οικογένειές τους, τις τοπικές κοινωνίες και την ακαδημαϊκή κοινότητα. Μέσα από το Πρόγραμμα επιβραβεύεται ο πρώτος αριστούχος απόφοιτος/η από κάθε ένα από τα 1.830 Γενικά και Επαγγελματικά Λύκεια της χώρας, ο/η οποίος/α συγκέντρωσε το υψηλότερο άθροισμα βαθμών στο σχολείο του/της, από τους βαθμούς των τεσσάρων (4) πανελλαδικά εξεταζόμενων μαθημάτων, το οποίο είναι από 72 και άνω στην εικοσάβαθμη κλίμακα (δεν λαμβάνονται υπόψη τα ειδικά μαθήματα). Πέραν της ηθικής αναγνώρισης, κάθε παιδί που διακρίνεται λαμβάνει συμβολικά και χρηματική επιβράβευση. **Έως σήμερα έχουν βραβευθεί 22.572 νέοι και νέες, με χρηματικό ποσό που αγγίζει, συνολικά, τα €21 εκατ..**

Η επιβράβευση της προσήλωσης στη γνώση, της επιμονής και της επιτυχίας αποτελεί δέσμευση για την Τράπεζα, η οποία στέκεται έμπρακτα δίπλα στη νέα γενιά και την προσπάθειά της για ένα καλύτερο αύριο. Ιδιαίτερη έμφαση δίνεται στη **συμπερίληψη**, αξία που διέπει όλες τις πρωτοβουλίες της Eurobank. Μέσα από το πρόγραμμα Μπροστά για την Παιδεία **επιβραβεύονται παιδιά που διαβιούν σε μονάδες παιδικής προστασίας και πετυχαίνουν την εισαγωγή τους στην τριτοβάθμια εκπαίδευση καθώς και ένας αριθμός αλλοδαπών μαθητών που φοίτησαν σε ελληνικά σχολεία** **και κατάφεραν να εισαχθούν στην τριτοβάθμια εκπαίδευση** μέσα από τη διαδικασία των Πανελλαδικών εξετάσεων. Πρόκειται για νέους και νέες που χρειάστηκε να παλέψουν πολύ για να αφομοιωθούν στην κοινωνία μας παρά τις αντιξοότητες που συνάντησαν και ανεξάρτητα με την καταγωγή τους.

[**egg – enter grοw go**](https://www.theegg.gr/el/) **– Συνδέοντας τη νεοφυή επιχειρηματικότητα με την πραγματική οικονομία.**

Θα πρέπει να σημειωθεί επίσης η σημαντική συμβολή του επιχειρηματικού επιταχυντή [egg – enter grοw go](https://www.theegg.gr/el/) της Eurobank στη στήριξη της νέας, καινοτόμου, επιχειρηματικότητας αλλά και στη διασύνδεση της ακαδημαϊκής έρευνας με την πραγματική οικονομία. Στο egg – enter grow go, η Eurobank έχει επενδύσει πάνω από €12 εκατ., υποστηρίζοντας, 11 χρόνια μετά την ίδρυσή του, 1.200 επιχειρηματίες, 350 startups, υποστηρίζοντας σταθερά την ελληνική κοινότητα νεοφυών επιχειρήσεων στο να βελτιώνει συνεχώς την ανταγωνιστικότητά της σε μια δύσκολη παγκόσμια αγορά, κάτω από τρεις βασικούς πυλώνες: την εξωστρέφεια, τη χρηματοδότηση και την επιχειρηματική δικτύωση. Παράλληλα το egg παίζει καθοριστικό ρόλο στη διεύρυνση του οικοσυστήματος των νεοφυών επιχειρήσεων στην Ελλάδα & τη Κεντρική και Ανατολική Ευρώπη, προσφέροντας ελκυστικές ευκαιρίες για χρηματοδότηση και εμπορικές δραστηριότητες, με κατάλληλες υποδομές, καθοδήγηση και εξαγωγικές δραστηριότητες μέσω των πλατφορμών egg Start-Up (θερμοκοιτίδα) και egg Scale-Up (επιταχυντής), καθώς και ενός Cluster Καινοτομίας στον Τουρισμό/Πολιτισμό. Ο επιταχυντής στα χρόνια λειτουργίας του μεταξύ άλλων έχει εξασφαλίσει συνεργασία με 15 ελληνικά πανεπιστήμια και ανάπτυξη συνεργειών μεταξύ ερευνητικών ομάδων και start-ups, υποστήριξη 46 spin-offs ελληνικών και κυπριακών Πανεπιστημίων.

Ιδιαίτερη είναι η έμφαση που δίνεται στην ανάδειξη της γυναικείας καινοτόμου επιχειρηματικότητας καθώς το egg επιδιώκει να συμβάλλει στην ενίσχυση της εκπροσώπησης των γυναικών σε ηγετικούς ρόλους λήψης αποφάσεων. Σε αυτό το πλαίσιο, με τη χρηματοδότηση του Κοινωφελούς Ιδρύματος Ιωάννη Σ. Λάτση, εισήγαγε ένα δίμηνο πρόγραμμα μίνι επιτάχυνσης - Female entrpreneurship - mini acceleration, με τη συμμετοχή γυναικών ερευνητριών και φοιτητριών στις τεχνολογίες STEM που ολοκληρώθηκε επιτυχώς. Aπέφερε 23 ερευνητικές ομάδες από 15 Ελληνικά Πανεπιστήμια, με τις ομάδες να χαρακτηρίζονται από εντυπωσιακή γυναικεία παρουσία 65% ενώ πολλές από αυτές είχαν επικεφαλής γυναίκες ιδρυτές. Το egg υλοποιεί ήδη και το 2ο Πρόγραμμα - Female entrpreneurship - mini acceleration επίσης με τη χρηματοδότηση του Κοινωφελούς Ιδρύματος Ιωάννη Σ. Λάτση, όπου εμπλέκονται 24 ερευνητικές ομάδες γυναικών σε διάφορους κλάδους αιχμής από 10 διακεκριμένα ελληνικά πανεπιστήμια και ερευνητικά ιδρύματα και διατηρεί τη δέσμευσή να παρέχει ένα ολοκληρωμένο σύστημα υποστήριξης για γυναίκες ερευνητές και φοιτήτριες στις τεχνολογίες STEM.

Περισσότερα για το **Μπροστά για την Παιδεία** [εδώ](https://www.eurobank.gr/el/omilos/esg-environment-society-governance/koinonia/stirizoume-tin-paideia)**.**\_

1. ***Η οργάνωση και λειτουργία του Επαγγελματικού Μεταπτυχιακού Προγράμματος Σπουδών «Digital Transformation» του Οικονομικού Πανεπιστημίου Αθηνών χρηματοδοτήθηκε από την Τράπεζα σύμφωνα με τις προβλέψεις του άρθρου 89 «Επαγγελματικά Προγράμματα Μεταπτυχιακών Σπουδών» του ν. 4957/2022 «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με την κοινωνία και λοιπές διατάξεις.»*** [↑](#footnote-ref-1)